**Metsämäen ravirata** on Turun kaupungissa Metsämäen kaupunginosassa sijaitseva vuonna 1978 avattu ravirata.

Radan toiminnasta vastaa Turun Hippos ry. Se sijaitsee seututie 222:n eli Vanhan Tampereentien varrella, kuuden kilometrin päässä Turun keskustasta.

Metsämäen ravirata rakennettiin vanhan Metsämäen kartanon maille. Se korvasi vuonna 1973 käytöstä poistuneen Kupittaan raviradan. Ensimmäiset ravit Metsämäessä järjestettiin 2. maaliskuuta 1978. Vuonna 2003 radan omistava Turun Hippos osti kaupungilta raviradan alueella sijaitsevat kartanon rakennukset. Metsämäki on pelivaihdoltaan Suomen neljänneksi suurin ravirata.

Kuninkuusravit Metsämäessä on järjestetty vuosina 1983 ja 2001. Vuoden 1983 Kuninkuusraveissa yleisöä oli kahden päivän aikana hieman yli 22 000, vuoden 2001 Kuninkuusravit tekivät Metsämäen yleisöennätyksen 47 000 kävijällä. Tavallisten iltaravien yleisömäärä on keskimäärin 900–1 000 henkeä. Suomen Hippos valitsi Metsämäen vuonna 2006 Vuoden raviradaksi.

Metsämäen merkittävin vuosittainen suurkilpailu on syyskuussa järjestettävä Kylmäveristen Pohjoismaiden mestaruus.

Rata
----

Radan ympärysmitta on 1000,09 metriä. Etusuoran pituus on 180 m ja sen leveys 25 m. Takasuoran pituus on 170 m ja leveys 20 m. Radan säde on 88 metriä.

### Rataennätykset

* Lämminveriset: 1.12,0aly, Present S – 8.6.2009.
* Kylmäveriset: 1.20,7ake, Järvsöfaks – 30.9.2006.
* Suomenhevoset: 1.21,2aly, Parvelan Retu – 9.10.2021.

Katsomorakennus
---------------

Katsomorakennuksessa on 700 istumapaikkaa ja 400 paikkainen Ravintola Metsämäki, josta on näkyvyys raviradalle. Samassa rakennuksessa on myös Totohallissa kaksi kahviota ja yksi baari, sekä kolme 30-paikkaista kabinettia.

Vinttikoirarata
---------------

Raviradan sisäkentällä sijaitsee Turun Greyhound Klubin omistama vinttikoirarata, *Metsämäen Greyhound Stadion*. Rata valmistui vuonna 1996 ja siellä järjestetään noin kymmenet kilpailut vuodessa.

Lähteet
-------

1. 1 2  Raviradat – Turku, Metsämäki *olympiaravit.fi*. Suomen Hippos ry. Viitattu 31.12.2011. [vanhentunut linkki]
2. 1 2  Metsämäen ravirata *raviradat.fi*. Turun Hippos ry.  Arkistoitu 15.1.2012. Viitattu 31.12.2011.
3. ↑  Kansalaisen karttapaikka Maanmittauslaitos. Viitattu 1.1.2012.
4. ↑  Yhteystiedot - Metsämäen ravirata Turun Hippos. Viitattu 24.8.2016.
5. ↑  Turun Hippos ostaa Metsämäen kartanon  18.12.2003. Turun Sanomat. Viitattu 29.9.2012.
6. ↑  Welling, Jari: Metsämäki juhlii 30-vuotisiaan heinäkuussa *ts.fi*.  4.3.2008. TS-Yhtymä Oy. Viitattu 31.12.2011. [vanhentunut linkki]
7. ↑  Paajanen, Jukka-Pekka: Metsämäessä ravattiin ja herkuteltiin *ts.fi*.  15.7.2008. TS-Yhtymä Oy. Viitattu 31.12.2011. [vanhentunut linkki]
8. ↑  Ravigaala – Vuoden parhaat *hippos.fi*. Suomen Hippos ry.  Arkistoitu 6.1.2012. Viitattu 31.12.2011.
9. ↑  Metsämäki pääsee Toto75:n vauhtiin ensimmäisten joukossa *ts.fi*.  14.11.2011. TS-Yhtymä Oy. Viitattu 31.12.2011. [vanhentunut linkki]
10. 1 2 3  Metsämäen rataennätykset *raviradat.fi*. Turun Hippos ry.  Arkistoitu 24.8.2011. Viitattu 31.12.2011.
11. ↑  Turun Greyhound Klubi (Arkistoitu – Internet Archive)

Aiheesta muualla
----------------

* Metsämäen raviradan kotisivut (Arkistoitu – Internet Archive)